Boaty McBoatface verwerp; nuwe naam vir Sydney-veerboot | Maroela Media
Boaty McBoatface verwerp; nuwe naam vir Sydney-veerboot
Grafika: Departement van vervoer, New South Wales via AP
Een van die veerbote in Sydney-hawe sal "Ferry McFerryface" gedoop word – die tweede gewildste keuse ná 'n grappige "Boaty McBoatface" as die gewildste naam aangewys is.
Beamptes het die gunsteling, wat verlede jaar deur Britse beamptes verwerp is, van die hand gewys, het Andrew Constance, New South Wales minister van vervoer en infrastruktuur, gesê.
Die Britse navorsingskip (ter waarde van $290 miljoen) is uiteindelik "Sir David Attenborough" genoem ter ere van die natuurkundige en uitsaaier, alhoewel een van die duikbote, wat met 'n afstandbeheer bestuur word, wel "Boaty McBoatface" gedoop is.
"Aangesien 'Boaty' reeds die naam van 'n ander vaartuig is, het ons besluit om die volgende naam op Sydney-inwoners se lys van gunstelinge te kies," het Constance verduidelik. "Ferry McFerryface sal die hawe se nuutste ikoon wees en ek hoop dit bring 'n glimlag vir elke besoeker en inwoner."
Ferry McFerryface se naam sluit aan by Trainy McTrainface, 'n Sweedse sneltrein en Horsey McHorseface, 'n renperd in Sydney, ná die neiging wêreldwyd posgevat het uit 'n voorstel van 'n voormalige BBC-radio-omroeper.
Sydney-inwoners is die afgelope jaar aangemoedig om deur die webwerf "Name Your Ferry" name voor te stel vir die ses nuwe veerbote. Meer as 15 000 persone het deelgeneem.
Die res van die vloot is vernoem na die bekende Aborigines Bungaree en Pemulwuy, en die Australiese dokters Victor Chan, Catherine Hamlin en Fred Hollows.